Predkladacia správa

Vláda SR uznesením č. 260 zo 6. apríla 2005 schválila Analýzu možnosti úpravy vyvlastňovacieho konania v prípadoch uskutočňovania stavieb, ktoré sú významnou investíciou vypracovanou Ministerstvom spravodlivosti SR a uložila ministrovi výstavby a regionálneho rozvoja vypracovať a v lehote do 15. apríla 2005 predložiť na rokovanie vlády návrh na zmenu stavebného zákona a zákona o štátnej správe pre územné plánovanie, stavebný poriadok a bývanie tak, ako to vyplýva zo schválenej analýzy.  Zároveň vláda SR súhlasila, aby bol tento návrh na zmenu zákonov predložený na rokovanie vlády SR bez pripomienkového konania po jeho prerokovaní v Legislatívnej rade vlády SR. 
Predložený návrh zákona je vypracovaný v intenciách materiálu schváleného citovaným uznesením vlády. V stavebnom zákone navrhuje zmeny v úprave  vyvlastnenia  výhradne pre účel uskutočňovania stavieb, ktoré sú významnou investíciou a taktiež výstavbu diaľnic, ciest a miestnych komunikácií podľa osobitných predpisov. Cieľom je dosiahnuť rýchlejšie vyvlastňovacie konanie pri zachovaní procesných práv vyvlastňovaných osôb a umožniť vykonateľnosť právoplatného vyvlastňovacieho rozhodnutia aj v prípade podania správnej žaloby na súde. V tej súvislosti sa navrhuje aj doplnenie ustanovenia Občianskeho súdneho poriadku. Právomoc stavebného úradu vykonať správne konanie vo veciach vyvlastnenia, ak ide o uskutočnenie stavieb, ktoré sú významnou investíciou podľa osobitných predpisov a stavieb diaľnic, ciest a miestnych komunikácií, prechádza na krajský stavebný úrad. Vzhľadom na to sa navrhuje doplnenie pôsobnosti krajského stavebného úradu v zákone o štátnej správe pre územné plánovanie, stavebný poriadok a bývanie.
Predložený návrh predpokladá vznik nárokov na štátny rozpočet v súvislosti s potrebou zabezpečiť výkon činnosti stavebného úradu v časti vyvlastňovacieho konania v prvom stupni na každom krajskom stavebnom úrade a aj na Ministerstve výstavby a regionálneho rozvoja SR, ktoré bude odvolacím orgánom, vzhľadom na to, že túto činnosť doposiaľ nevykonávali.
Návrh zákona bol prerokovaný v Legislatívnej rade vlády SR a na rokovanie vlády SR sa predkladá nové znenie upravené podľa jej pripomienok.